**Datum: 26.02.2025. SAOPŠTENJE ZA MEDIJE**

**m:tel podržao Institut za Down syndrom „Lazaro“ donacijom za terapeutsku opremu**

*Kompanija nastavlja inkluziju zapošljavanjem korisnika centra*

Kompanija m:tel donirala je 20.000 KM Down Syndrom centru Banjaluka za nabavku elektroencefalografskog terapeutskog aparata, čime je direktno podržala rad novootvorenog Međunarodnog instituta za Down syndrom „Lazaro“ na Jahorini, prvog takvog u Evropi. Institut je zvanično otvorila Tamara Vučić, prva dama Srbije, koja je tom prilikom postala i međunarodni ambasador ove ustanove.

Svečanosti otvaranja instituta prisustvovala je i generalna direktorka kompanije m:tel Jelena Trivan, inače i ambasador ovog centra za prostore Srbije, Kosova i Metohije, kojoj je korisnica Ivana Popović uručila simboličan poklon. Ivana će uskoro postati dio m:tel tima, čime kompanija dodatno potvrđuje svoju posvećenost inkluziji i stvaranju prilika za osobe sa Daun sindromom.

„Kompanija m:tel je od prvog dana uz Down Syndrom centar Banjaluka, i naša vrata su im uvek bila širom otvorena. Podrška ovom centru je kontinuirana, i rezultat je zajedničkog delovanja Srbije i Republike Srpske zahvaljujući kojem su korisnici ranije dobili putnički kombi koji im je bio neophodan za rad, a sada i rehabilitacioni centar koji će im omogućiti kvalitetniji život. Pozivam sve društveno odgovorne kompanije da se uključe u ovu ’borbu’, njihovi ciljevi su veliki i potrebno im je još mnogo toga kako bi mogli da se samoizdržavaju i tako osiguraju izvesnost za svoj život“, izjavila je Trivan na otvaranju Instituta.

Kompanija m:tel nastavlja da podržava inicijative koje doprinose inkluziji i poboljšanju kvaliteta života osoba sa poteškoćama u razvoju, pružajući im ne samo podršku već i konkretne prilike za profesionalni i lični razvoj.

Ključne riječi: mtel, Down syndrom Centar  
Izvor fotografije: m:tel PR